**Լ. Ֆ. Վոլկենշտեյնի եկամտաբեր տուն** (ռուս.՝ Доходный дом Л. Ф. Волкенштейна), շենք Ռուսաստանի Դոնի Ռոստով քաղաքում, որը գտնվում է Ստանիսլավսկու փողոցի և Գազետնի նրբանցքի անկյունում։ Տարածաշրջանային նշանակության ճարտարապետական հուշարձան է։

Պատմություն և նկարագրություն
----------------------------

Լ. Ֆ. Վոլկենշտեյն (XX դարի սկիզբ)
Գազետնի նրբանցքի կողմից տան վրա կարելի է տեսնել առյուծներով հերալդիկ վահան, որը վկայում է շենքի նախկին տիրոջ մասին։ Լև Ֆիլիպովիչ (Իսահակ-Լեյբ Ֆիշելևիչ) Վոլկենշտեյնը (1858-1935) ռոստովցի հանրահայտ փաստաբան էր, թատրոնի սիրահար և վոդևիլների հեղինակ, ինչպես և եղբայրը՝ «Ռուսաստանի մերձատար և երկաթուղային ուղիների ընկերության» տնօրեն, երդվյալ հավատարմատար Միխայիլ Ֆիլիպովիչ (Մոիսեյ Ֆիշելևիչ կամ Ֆալկովիչ) Վոլկենշտեյնը (1859-1934), Ա. Պ. Չեխովի գիմնազիական ընկերն էր, ինչպես նաև՝ հրապարակախոսներ Ֆ. Ա. Վոլկենշտեյնի և Օ. Ա. Վոլկենշտեյնի, բանաստեղծ Վ. Մ. Վոլկենշտեյնի, նկարիչ Մ. Վ. Դոբուժինսկու և հաշվապահ Օ. Ի. Վոլկենշտեյնի քեռին։

Տագանրոգցի երկու գիմնազիստներին միավորում էր նաև ընդհանուր հետաքրքրությունը՝ թատրոնը։ Նրանցից մեկը դարձավ թատերագիր, իսկ մյուսը՝ 1890-ական թվականներին Ռոստովում հայտնի երդվյալ հավատարմատարը, գործարար Ֆայնի հետ դարձավ քաղաքի ամենախոշոր՝ Ասմոլովի թատրոնի համասեփականատերը։

Գրառում Չեխովի օրագրում 1894 թվականի օգոստոսի վերջին.

|  |  |  |
| --- | --- | --- |
|  | Տագանրոգից մեկնել եմ օգոստոսի 24-ին։ Ռոստովում ընթրել եմ գիմնազիայի ընկերոջս՝ Լև Վոլկենշտեյնի հետ, որն արդեն ունի սեփական տուն և ամառանոց Կիսլովոդսկում։ |  |

Վոլկենշտեյնի եկամտաբեր տուն. առյուծներով հերալդիկ վահան
Սեփական տունը, որը նշում է Չեխովը, հենց Ստարոպոչտովայա փողոցի (այժմ՝ Ստանիսլավսկու փողոց) և ներկայիս Գազետնի (այն ժամանակ՝ Կազանսկի) նրբանցքի անկյունում գտնվող Վոլկենշտեյնի տունն է։ Այն ժամանակ շենքը մեկհարկանի էր (Վոլկենշտեյնն այն ձեռք է բերել 1890 թվականին)։ Հիմնանորոգումից հետո այն զարդարվել է դասական դեկորով։ Իսկ արևելյան պատին հայտնվել է առյուծներով ծեփածո հերալդիկ վահանը։ Լև Ֆիլիպովիչ Վոլկենշտեյնը տանն ապրել է կնոջ՝ Սոֆյա Եֆրեմովնայի հետ (՞-1940), երկու դուստրերի՝ Ալիսայի և Օլգայի և մանկահասակ որդու (հետագայում՝ փարիզցի փաստաբան Յուրի Վոլկենշտեյնի, 1892-՞) հետ։

1930-ական թվականներին շենքին ավելացվել է երկու հարկ։ 1943 թվականի օգոստոսից այն զբաղեցրել է Ազով-Դոնյան նավագնացությունը, այնուհետև շենքը կրկին դարձել է բնակելի։

Տան բնակիչները լսել էին հարևաններից, որոնք նախապատերազմյան տարիներին ապրել էին այդ տանը, որ Անտոն Պավլովիչ Չեխովն այցելել է այն։ Ճիշտ է, տանտիրոջ ճակատագրի մասին նրանք ոչինչ չգիտեին։ Այս հարցի պատասխանը կա «Անմոռանալի գերեզմաններ։ Ռուսաստանյան արտերկիր։ 1917-1997 թվականներ» գրքում։ Առաջին հատորում նշվում է, որ Լև Ֆիլիպովիչ Վոլկենշտեյնը մահացել է Փարիզում 1935 թվականի մայիսի 20-ին։ Լինելով վտարանդի՝ նա համագործակցել է «Պատկերազարդ Ռուսաստան» ամսագրի հետ, որի էջերում տպագրել է Չեխովի մասին իր հուշերը։ Փաստաբան Լև Վոլկենշտեյնի դիմանկարը հայտնաբերվել է «Պրիազավսկի կրայ» թերթի 25-ամյակին նվիրված համարում։ Լև Ֆիլիպովիչը խմբագրության իրավաբանն էր։

Ծանոթագրություններ
------------------

1. ↑  Культурное наследие России/Ростовская область
2. ↑  «Доходный дом Л.Ф. Волкенштейн». *Путеводник* (ռուսերեն). Վերցված է 2018 թ․ նոյեմբերի 20-ին.
3. ↑  «Памятники регионального значения, находящиеся на учёте в Администрации Ростовской области на 1 января 2009 г.». *Памятники Дона* (ռուսերեն). ВООПиК. Վերցված է 2018 թ․ նոյեմբերի 20-ին.
4. 1 2 3 4  Волошинова, 2009
5. 1 2 3  Незабытые могилы, 1999, էջ 604
6. ↑   // Последние новости. — Париж, 1940. — 9 января (№ 6861).
7. ↑  Волошинова, 2010
8. ↑   // Последние новости. — Париж, 1935. — 24 мая (№ 5274).
9. ↑  Варламова, 2010

Գրականություն
-------------

* *Варламова Ирина* Вера, Чехов, любовь(ռուս.) // *Российская Газета*. — 2010. — В. 5096. — № 0.
* *Волошинова Вера* Чехов и Ростов-на-Дону(ռուս.) // *Молот* : газета. — Ростов-на-Дону: Молот, 2010. — № 7-8. Архивировано из первоисточника 10 Ապրիլի 2017.
* *Волошинова, Вера* Ростов-на-Дону: дом Льва Волкенштейна(ռուս.) // *Молот* : газета. — Ростов-на-Дону: Молот, 2012. — № 77-78. — С. 6.
* *Волошинова В. Ф. Волошинова Л. Ф.* Гимназический друг и театрал // Ант. Чехов и Ростов-на-Дону : литературно-краеведческое исследование ростовского круга А. П. Чехова. — Ростов-на-Дону: Странник, 2009. — 143 с. — ISBN 978-5-902477-66-2
* *Габибова О. В.* Чеховский Ростов(ռուս.) // *Копилка уроков* : сайт. — 2015.
* Незабытые могилы : российское зарубежье : некрологи 1917-1997 : в 6 т. / сост. В. Н. Чуваков. — М.: Пашков дом, 1999. — Т. 1: А-В. — С. 604. — 659 с. — ISBN 5-7510-0169-9